Afsondering: ‘Nog net 10’ ontvang spesiale R350-toelaag | Maroela Media
Begunstigdes wag om hul Sassa-toelae te ontvang. (Argieffoto: Henk Kruger/ANA)
Lindiwe Zulu, minister van maatskaplike ontwikkeling, en Busisiwe Memela-Khambula, uitvoerende hoof van die Suid-Afrikaanse agentskap vir maatskaplike sekerheid (Sassa), behoort hul koppe in skaamte laat sak ná berigte dat net ŉ skamele tien mense tot dusver die spesiale Covid-19-maatskaplike hulptoelaag ontvang het.
Dít volgens die DA wat sê dit lyk of die departement en Sassa die land doelbewus mislei het toe hulle gesê het die uitbetaling van die toelae gaan op 15 Mei begin.
“Hulle is duidelik heeltemal uit hul diepte en het geen beheer oor dié spesiale toelaag nie,” het Bridget Masongo, die DA se woordvoerder oor maatskaplike ontwikkeling, gesê.
Die DA het Memela-Khambula Donderdag in die parlement gevra hoeveel begunstigdes reeds die toelaag ontvang het. Pleks daarvan dat sy die vraag geantwoord het, het Memela-Khambula ŉ omslagtige relaas gelewer oor die aansoeke wat eers nagegaan moet word en die stelsel wat getoets moet word.
“Die DA gee toe dit is nie maklik om 3,5 miljoen mense se besonderhede binne ŉ baie kort tyd na te gaan en goed te keur nie, maar die werklikheid is dat die president reeds op 21 April die spesiale Covid-19-maatskaplike hulptoelaag aangekondig het.
“Sassa het meer as drie weke gehad om te beplan en die besonderhede van ŉ beduidende hoeveelheid aansoekers na te gaan. “Dit is belaglik dat nog net tien mense dit onvang het,” het Masongo gesê.
Masongo sê daar is geen verskoning hiervoor nie.
“Vandag se onthulling is net nog ŉ aanduiding van hoe die regering die armste mense op die aakligste manier versaak. Nie net probeer hulle nie-regeringsorganisasies verhoed om kos aan armes te versprei nie, hulle maak dit ook bykans onmoontlik vir desperate mense om toegang tot daardie skamele R350 te kry.”
Die DA sê Sassa versuim sy plig om diegene in nood te help en sê Zulu moet verantwoordelikheid neem vir haar departement se swak prestasie.
Soos reeds gesê, al die geldjies wat moet uit, gaan nooit klop met al die geld wat kamtig reg is vir hulpverlening nie. Korrupsie laat hom nie afskrik van ‘n virus nie….
Verkondig dit aan die massas !
Seker laaste 10 ook
Wonder wie se familie is daai 10……
Ka iemand vir my sê waar die Personeel. Vandaan moet kom.om die aansoeke te verwerk. Ja Regering mask beloftes maar die asnsoeke verwetk hulle nie self nie. Dink bietjie.